
BIRŽŲ RAJONO SAVIVALDYBĖS TARYBA

SPRENDIMAS
DĖL BIRŽŲ RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠO PATVIRTINIMO

2023 m. birželio 19 d. Nr. T-179
Biržai


Vadovaudamasi Lietuvos Respublikos vietos savivaldos įstatymo 15 straipsnio 4 dalimi,        16 straipsnio 1 dalimi, Lietuvos Respublikos biudžeto sandaros įstatymo 25 straipsnio 2 dalimi, Biržų rajono savivaldybės taryba n u s p r e n d ž i a:
1. Patvirtinti Biržų rajono savivaldybės mero rezervo lėšų naudojimo tvarkos aprašą (pridedama).
2. Pripažinti netekusiu galios Biržų rajono savivaldybės tarybos 2018 m. kovo 29 d.  sprendimą Nr. T-57 „Dėl Biržų rajono savivaldybės administracijos direktoriaus rezervo lėšų naudojimo tvarkos aprašo patvirtinimo“ (su visais pakeitimais ir papildymais).
Šis sprendimas per vieną mėnesį gali būti apskundžiamas Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.



Savivaldybės meras	Kęstutis Knizikevičius


3



PATVIRTINTA
Biržų rajono savivaldybės tarybos
2023 m. birželio 19 d. 
sprendimu Nr. T-179



BIRŽŲ RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Biržų rajono savivaldybės Mero (toliau – Mero) rezervo lėšų naudojimo tvarkos aprašas (toliau – Aprašas) reglamentuoja Mero rezervo lėšų naudojimą, skyrimą ir apskaitą Biržų rajono savivaldybėje (toliau – Savivaldybė).
2. Biržų rajono savivaldybės Mero rezervas (toliau – Mero rezervas) yra Savivaldybės biudžeto asignavimų dalis.
3. Mero rezervo dydis turi būti ne mažesnis kaip 0,25 procentai ir ne didesnis kaip 1 procentas patvirtintų Savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis.
4. Konkretus Mero rezervo dydį kasmet nustato Savivaldybės taryba, tvirtindama atitinkamų metų Savivaldybės biudžetą.

II SKYRIUS
MERO REZERVO LĖŠŲ NAUDOJIMAS

5. Mero rezervo lėšos naudojamos:
5.1. ekstremaliosioms situacijoms ir (arba) ekstremaliesiems įvykiams, kai jie yra konstatuoti ir (ar) paskelbti teisės aktų nustatyta tvarka, likviduoti, jų padariniams šalinti ir padarytiems nuostoliams iš dalies apmokėti;
5.2. gaisrų, stichinių nelaimių, kurios kyla dėl meteorologinių ir hidrologinių reiškinių, kurie pasiekia Lietuvos Respublikos aplinkos ministro nustatytus stichinių, katastrofinių meteorologinių ir hidrologinių reiškinių rodiklius, ar kitų gamtinių įvykių (smarkių audrų, vėtrų, viesulų, uraganų, ciklonų, žemės drebėjimų, upių potvynių, žaibų, smegduobių, pūgų, sausrų, miškų gaisrų), padariniams likviduoti ir jų padarytiems nuostoliams iš dalies apmokėti;
5.3. dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti;
5.4.	įvykių* ir ypatingų** įvykių, kaip jie apibrėžti Lietuvos Respublikos krizių valdymo ir civilinės saugos įstatyme, padariniams likviduoti ir jų padarytiems nuostoliams iš dalies apmokėti. 
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794
*įvykis – ekstremaliojo įvykio kriterijų neatitinkantis gamtinis, techninis, ekologinis ar socialinis įvykis, keliantis pavojų gyventojų gyvybei ar sveikatai, jų būtiniausioms gyvenimo (veiklos) sąlygoms, turtui ir (ar) aplinkai, gyvybiškai svarbių valstybės funkcijų atlikimui, viešajai tvarkai.
	**ypatingas įvykis – staigus įvykis ar netikėtai susidariusios aplinkybės, sukėlę pavojų visuomenės saugumui ar viešajai tvarkai, gyventojų gyvybei, sveikatai, turtui ar aplinkai, užsienio valstybėje esančių Lietuvos Respublikos piliečių gyvybei ar saugumui, nacionalinę priklausomybę turintiems laivams ar orlaiviams, kai staigus įvykis ar netikėtai susidariusios aplinkybės turi ar gali turėti reikšmingų neigiamų padarinių ir (ar) reikia skubaus valdymo sprendimo nacionaliniu lygmeniu.



III SKYRIUS
MERO REZERVO LĖŠŲ SKYRIMAS

6. Mero rezervo lėšos skiriamos fiziniams arba juridiniams asmenims tais atvejais, jeigu nuosavybės teise priklausantis turtas nebuvo apdraustas ir nėra gauta draudimo išmoka arba nebuvo gautos išmokos iš Savivaldybės biudžeto patirtiems nuostoliams kompensuoti. Ši nuostata taikoma ir tais atvejais, jeigu juridiniam asmeniui turtas yra perduotas valdyti ir naudoti jį pagal turto panaudos, patikėjimo ar nuomos sutartis. Jei yra keli turto savininkai, lėšos skiriamos proporcingai turimo turto daliai, kiekvienas iš savininkų turėtų kreiptis asmeniškai.
6¹. Kompensuojamų lėšų dydis Aprašo 5 punkte nurodytiems tikslams negali būti didesnis kaip 100 bazinių socialinių išmokų dydžio vienam fiziniam ar juridiniam asmeniui ir gali būti skiriamas finansavimas už vieną turto vienetą ne dažniau kaip vieną kartą per metus
Papildyta punktu:
Nr. T-140, 2025-05-30, paskelbta TAR 2025-06-02, i. k. 2025-09794

6². Esant ribotoms žalos kompensavimo galimybėms, nustatant skiriamų Mero rezervo lėšų dydį fiziniams asmenims prioritetas teikiamas, atsižvelgiant į fizinių asmenų (šeimos) materialinę bei socialinę padėtį (sunki materialinė padėtis, gausi šeima, vienišas asmuo). 
Papildyta punktu:
Nr. T-140, 2025-05-30, paskelbta TAR 2025-06-02, i. k. 2025-09794

7. Už teisingos informacijos apie draudimą ir (ar) draudimo išmokos gavimo pateikimą atsako prašymą pateikę asmenys.
8. Fiziniai ir juridiniai asmenys (toliau – Asmenys), patyrę žalą dėl Aprašo 5 punkte nurodytų priežasčių, Savivaldybės merui ne vėliau kaip per 120 kalendorinių dienų nuo 5 punkte minimų įvykių datos, teikia motyvuotą prašymą skirti paramą iš Biržų rajono savivaldybės Mero rezervo (priedas), kuriame nurodomi fizinio ar juridinio asmens duomenys, nurodoma banko sąskaita, į kurią bus pervedamos lėšos, pagrįsti skaičiavimai (sąmatos) ir (arba) pridedamos išlaidas patvirtinančių dokumentų kopijos, gaisro ar stichinės nelaimės atveju – priešgaisrinės gelbėjimo tarnybos ir (ar) Lietuvos hidrometeorologijos tarnybos prie Aplinkos ministerijos pažyma. Kartu su prašymu pateikiami nuosavybės teisę į pastatus, žemę ir kitą turtą, kuriems buvo padaryta žala, patvirtinantys dokumentai ir kita, įvykį ar situaciją pagrindžianti, informacija. 
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794

9. Mero rezervo lėšos fiziniams ar juridiniams asmenims neskiriamos, jei atitinkamos tarnybos pažymose dėl nukentėjusių pastatų, žemės ar kito turto nurodo asmenų neatsargaus elgesio su ugnimi priežastis, pastatų ir kito turto savininkų aplaidumą ir turto nepriežiūrą, priešgaisrinės saugos reikalavimų nesilaikymą bei paveldėjus jau sudegusius ar kitaip sugadintus pastatus, taip pat pateikti ne visi tvarkos aprašo 8 punkte nurodyti dokumentai, pagrindžiantys įvykio ir (ar) situacijos aplinkybes.
10. Prašymus nagrinėja Mero potvarkiu sudaryta darbo grupė: 
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794
10.1. nagrinėja, ar prašyme nurodytos aplinkybės pagrįstos, ar atitinka Aprašo 5 punkte nurodytus tikslus ir sąlygas;
10.2. siekdama nustatyti šio Aprašo 5 punkte nurodytas aplinkybes, prireikus kreipiasi į kompetentingas institucijas, įstaigas, Biržų rajono savivaldybės Administracijos struktūrinius padalinius, seniūnijų seniūnus dėl informacijos, būtinos nagrinėjant prašymą, gavimo;
10.3. išnagrinėjusi prašymą bei gautus dokumentus, parengia ir teikia Merui motyvuotą išvadą dėl lėšų skyrimo / neskyrimo iš Mero rezervo. Išvadoje siūlomų skirti lėšų dydis turi būti pagrįstas skaičiavimais ir (arba) išlaidas patvirtinančiais dokumentais bei kita gauta informacija.;
10.4. informuoja prašymą pateikusį asmenį teisės aktų nustatytais terminais apie pateikto prašymo tenkinimą arba netenkinimą. Jei prašymas netenkinamas, nurodo netenkinimo priežastis.
10¹. Prašymas netenkinamas, jeigu yra bent vienas iš šių pagrindų:
10¹.1. pasibaigęs Aprašo 8 punkte nustatytas prašymo pateikimo terminas;
10¹.2. prašoma suteikti paramą už žalą, patirtą ne dėl ekstremaliosios situacijos, ekstremaliojo įvykio, gaisro, stichinės nelaimės ar kitų įvykių poveikio nurodytų Aprašo 5 punkte;
10¹.3. prašoma suteikti paramą dėl patirtos žalos, nepateikus žalos dydį pagrindžiančių dokumentų. 
Papildyta punktu:
Nr. T-140, 2025-05-30, paskelbta TAR 2025-06-02, i. k. 2025-09794

11. Atsižvelgiant į darbo grupės išvadą skirti lėšų, Mero potvarkiu skiriamos lėšos iš Mero rezervo.
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794

12. Savivaldybės mero potvarkio projektą dėl lėšų skyrimo iš mero rezervo rengia darbo grupės narys – Savivaldybės administracijos Buhalterinės apskaitos skyriaus deleguotas darbuotojas. 
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794

13. Valstybės ir (arba) Savivaldybės ekstremaliosios situacijos operacijų vadovo, Ekstremaliųjų situacijų operacijų centro sprendimams ar pavedimams vykdyti būtinas lėšas Savivaldybės meras potvarkiu skiria be prašymo. Šiuo atveju mero potvarkio projektą dėl lėšų skyrimo iš rezervo savivaldybės mero pavedimu rengia savivaldybės administracijos padalinys ar darbuotojas, atsakingas už ekstremalių situacijų padarinių likvidavimą.

IV SKYRIUS
MERO REZERVO LĖŠŲ APSKAITA

14. Mero rezervo lėšų apskaitą tvarko Administracijos Buhalterinės apskaitos skyrius.
15. Mero rezervo lėšos naudojamos pagal asignavimų valdytojo – Savivaldybės administracijos direktoriaus – atskirą patvirtintą išlaidų sąmatą.
16. Jeigu nustatoma, kad Asmenys, kuriems buvo skirtos lėšos iš Mero rezervo, pateikė neteisingą informaciją ir (arba) dokumentus, privalo grąžinti jiems skirtas lėšas. Asmenims nesutikus grąžinti lėšų, jos išieškomos Lietuvos Respublikos teisės aktų nustatyta tvarka.
17. Nepanaudotos Mero rezervo lėšos grąžinamos į Savivaldybės biudžetą.
18. Meras kartą per metus (kartu su Administracijos veiklos ataskaita) teikia Savivaldybės tarybai Mero rezervo lėšų panaudojimo ataskaitą. 
19. Mero rezervo lėšų panaudojimo kontrolę vykdo Savivaldybės kontrolės ir audito tarnyba, Administracijos Centralizuoto vidaus audito skyrius. 
Punkto pakeitimai:
Nr. T-140, 2025-05-30, paskelbta TAR 2025-06-02, i. k. 2025-09794

V SKYRIUS
BAIGIAMOSIOS NUOSTATOS

20. Aprašas keičiamas, papildomas ar naikinamas Savivaldybės tarybos sprendimu.

____________


Biržų rajono savivaldybės 
Mero rezervo lėšų naudojimo 
tvarkos aprašo
priedas


(Prašymo forma)
	

	Fizinio asmens vardas, pavardė, gimimo data  ar juridinis asmuo ( įmonės kodas)


	Adresas


	Telefonas, el. paštas




Biržų rajono savivaldybės 
Merui


	PRAŠYMAS

	SKIRTI PARAMĄ IŠ BIRŽŲ RAJONO SAVIVALDYBĖS MERO REZERVO



_________________
(data)
	Prašau skirti paramą iš Biržų rajono savivaldybės Mero rezervo dėl:

	

	

	Lėšas pervesti į sąskaitą:                                                    

	

	
PRIDEDAMA(pažymėkite pridedamą dokumentą):
|_|skaičiavimai (sąmata) ir (arba) pridedamos išlaidas patvirtinančių dokumentų kopijos;
|_|įvykio vietos nuotraukos; 
|_|pažyma iš atitinkamos tarnybos (pvz.: Priešgaisrinės gelbėjimo tarnybos pažyma (gaisro ar stichinės nelaimės atveju); 
|_|juridinių asmenų finansinės atskaitomybės dokumentai (jeigu prašymą teikia juridinis asmuo); 
|_|nuosavybės teisę į pastatus, kuriems buvo padaryta žala, patvirtinantys dokumentai; 
|_|kita (įrašyti)______________________________________________________ .




Esu informuota(-s), kad mano pateikti duomenys tvarkomi vadovaujantis BDAR 6 straipsnio nuostatomis (tvarkyti duomenis būtina, kad būtų įvykdyta duomenų valdytojui taikoma teisinė prievolė (Reglamento 6 straipsnio 1 dalies c punktas) arba tvarkyti duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas (Reglamento 6 straipsnio 1 dalies e punktas).
Žinau, kad mano pateikti duomenys gali būti teikiami kitoms institucijoms tik atsižvelgiant į šiame prašyme nurodytus tikslus ir tik Lietuvos Respublikos įstatymuose ir kituose teisės aktuose numatytais atvejais ir tvarka.
	

	
	

	(parašas)
	
	(vardas, pavardė)






Pakeitimai:

1.
Biržų rajono savivaldybės taryba, Sprendimas
Nr. T-140, 2025-05-30, paskelbta TAR 2025-06-02, i. k. 2025-09794
Dėl Biržų rajono savivaldybės mero rezervo lėšų naudojimo tvarkos aprašo pakeitimo

